27. ΝΟΜΟΣ υπ’ αριθ. 1016 της 19/22 Ιουλ. 1949 Περί προστασίας Σώματος Ελλήνων Προσκόπων. Άρθρον 1 Η στολή, τα εξαρτήματα, τα εμβλήματα, τα μετάλλια, τα σήματα και εν γένει τα διακριτικά εξωτερικής εμφανίσεως του Σώματος Ελλήνων Προσκόπων, ως ταύτα αναλυτικώτερον καθορίζονται εν τω Οργανισμώ αυτού, αποτελούσι αποκλειστικήν ιδιοκτησίαν του Σώματος Ελλήνων Προσκόπων και προστατεύονται νομίμως, απαγορευμένης απολύτως της παρ’ ετέρων χρήσεως, απομιμήσεως ή παραποιήσεως αυτών. Άρθρον 2 Ο Οργανισμός του Σώματος Ελλήνων Προσκόπων και τα διάφορα αυτού Τμήματα (διοίκησις, διαβάθμισις, νόμος, υπόσχεσις, ονομασίαι κλπ.) αποτελούσι αποκλειστικήν πνευματικήν ιδιοκτησίαν του Σώματος, ων η αντιγραφή, απομίμησις ή παραποίησις απαγορεύονται και τιμωρούνται. Άρθρον 3 Απαγορεύεται η χρησιμοποίησις της λέξεως «Πρόσκοπος» ή άλλης παραγώγου ταύτης εν τη ειδική αυτής εννοία είτε εν τίτλω εφημερίδος ή περιοδικού, είτε εν τη επωνυμία σωματείου ή άλλου νομικού προσώπου ή καθ’ οιονδήποτε άλλον τρόπον, άνευ προηγουμένης εγκρίσεως του Διοικητικού Συμβουλίου του οικείου Σώματος. Άρθρον 4 Οι παραβάται διατάξεως των προηγουμένων άρθρων εκτός πάσης άλλης συντρεχούσης αστικής κυρώσεως τιμωρούνται με τας ποινάς του άρθρου 229 του Ποινικού Νόμου. Άρθρον 5 Αι διατάξεις του παρόντος νόμου έχουν ανάλογον εφαρμογήν και επί του Σώματος Ελληνίδων Οδηγών. Άρθρον 6 Η ισχύς του παρόντος άρχεται από της δημοσιεύσεως αυτού εν τη Εφημερίδι της Κυβερνήσεως. 